આ અદ્દભૂતપ્રસંગે મુક્ત મુનિએ રચેલ આરતીનું આ પદ શ્રી સ્વામિનારાયણ સંપ્રદાયમાં લાખો નરનારીઓ સંધ્યા સમયે ગાય છે અને નિરાજન મહોત્સવ ઊજવે છે. પોતાની દિવ્ય અનુભૂતિની વાત મુક્તાનંદ સ્વામીએ આગેવાન સંતો હરિ ભક્તોને કરી અને સમાધિ અંગે સર્વને નિઃસંશય ક્યાં. મુક્તાનંદ સ્વામી સદ્ગુણોનો ભંડાર હતા; ઉંમરમાં નીલકંઠવર્ણીથી ઘણા મોટા હતા, છતાં રામાનંદ સ્વામીએ જ્યારે યુવાન નીલકંઠને સર્વના ગુરુ પદે સ્થાપ્યા ત્યારે એમના અંતરમાં સહેજ પણ ઈર્ષ્યાનો ભાવ જાગ્યો ન હતો. મુક્તાનંદ સ્વામી શ્રીમદ્ ભાગવતમાં કહ્યું છે તેમ નિર્મત્સર સંત હતા. ગુરુદેવ રામાનંદ સ્વામીનાં વચને તેઓ જીવનભર નીલકંઠના સેવક થઈ રહ્યા હતા. ભગવાન શ્રી સ્વામિનારાયણે પણ એમની સદ્ગુરુ રામાનંદ સ્વામી જેવી જ આમન્યા જાળવી હતી.